<classify> MKOPO uliotolewa na Benki ya Maendeleo ya Kilimo Tanzania TADB kuendeleza sekta ya kilimo kupitia zao la kahawa mkoani Kagera, umesaidia kufufua viwanda na kuongeza ajira za wanawake wilayani Karagwe. Kwa mujibu wa Mkuu wa Wilaya ya Karagwe, Godfrey Mheruka, wilaya yake ina viwanda vitano vya kukoboa kahawa ambavyo kwa sasa vinafanya kazi na kila kiwanda kina wanawake wasiopungua 400. Tangu mkopo utolewe na Benki ya Kilimo, kasi ya ukusanyaji wa kahawa katika msimu wa mwaka 201819 umeweza kuleta manufaa makubwa kwa wananchi wilaya hapa. Zaidi ya wanawake 2,000 wamepata ajira za kufanya kazi za upembuaji kahawa ili kuongeza thamani katika soko la kimataifa, alisema.Mheruka alisema tangu Benki ya Kilimo itoe mkopo kunusuru zao la kahawa mkoani Kagera, kasi ya ukusanyaji zao hilo imeongezeka na pia mzunguko wa fedha kwa wakulima umekuwa mzuri. Mheruka alisema mfumo mpya wa serikali na TADB, umeleta mafanikio makubwa kwa uzalishaji wa kahawa wilayani humo na kuinua maisha ya wakulima. Baada ya kahawa kukobolewa kiwandani, wanawake ndiyo wanaochambua punje bora na zile ambazo si nzuri, kila kiwanda kina wanawake wasiopungua 400, hii ndiyo dhana ya Rais John Magufuli anayotaka Tanzania ya viwanda itakayozalisha ajira kwa Watanzania, alisisitiza.Alisema kurejewa kwa mfumo wa zamani wa kununua kahawa kupitia vyama vya ushirika umechagiza kuwepo kwa ongezeko la kahawa ya kutosha na kupelekwa viwandani na hivyo kudhibiti mianya yote ya utoroshaji zao hilo nje ya nchi. Kupatikana kwa mkopo wa Benki ya TADB sisi kama serikali ya wilaya kumetuhamasisha na kuweza kudhibiti mianya yote iliyokuwepo kupitia Butura ambao ulikuwa ni mfumo wa kiunyonyaji kwa mkulima, alisema Mheruka.Kwa upande wao baadhi ya wamiliki wa viwanda vya kukoboa kahawa wilayani humo wamekiri kuongezeka kwa makusanyo ya kahawa ambapo Meneja wa Kiwanda cha Ukoboaji Kahawa cha Kaderes, Ernest Makelele alisema mkopo kutoka benki ya TADB umesaidia kuongeza uzalishaji. Mwenyekiti wa Chama cha Ushirika Wilaya ya Karagwe KDCU, Anselm Alphonce akizungumzia upande wa makusanyo ya kahawa kutoka kwa wakulima alisema hadi mwishoni mwa Agosti mwaka huu, KDCU ilipokea zaidi ya tani milioni 29 ikilinganishwa na tani laki 9 za msimu wa mwaka 20172018.  <topic>: KITAIFA 